gl cs cs cs cs cs cs da cs cs cs cs cs cs cs cs cs cs cs cs cs da gl gl gl es gl gl gl gl gl gl gl gl gl pt es es it es gl es gl gl gl gl gl gl gl gl gl gl gl gl gl gl gl es gl gl gl gl gl gl gl gl gl gl ca gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl es gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl it gl fr gl gl hu es ca gl gl es nl es
Historias de ida e volta | Consello da Cultura Galega
Os inicios do proceso migratorio: A viaxe
Centro Galego da Habana. Presenza de Galicia en Cuba
De Galicia a América: A chegada a un novo mundo
Vida social e tempo de lecer
As iniciativas educativas da emigración galega
A cultura galega alén mar
Novas realidades migratorias a América nos anos centrais do século XX
No centenario da Federación de Sociedades Galegas da República Arxentina
A emigración galega a Europa
Outros destinos da emigración galega
150 Aniversario da Sociedad de Beneficencia de Naturales de Galicia
O navío Santa María e a Operacin Dulcinea
A literatura galega da posguerra en Ámerica
HISTORIAS DE IDA E VOLTA
100º Aniversario da ABC del Partido de Corcubión
O 26 de agosto de 1922 un grupo de emigrantes naturais dos concellos do partido xudicial de Corcubión que residían en Bos Aires reuníronse para constituír unha asociación con fins agraristas e instrutivos. Liderados por Antonio Díaz Novo, Manuel Areas Blanco, Ricardo Montero, Benigno Vieites, Domingo Traba, José Quintáns Pazos e Casto M. Insua, entre outros, fundaron a Sociedad Agraria y Cultural Hijos del Partido de Corcubión. A importante colectividade integrada polos e polas emigrantes de Corcubión, Cee, Fisterra, Vimianzo, Muxía, Dumbría, Camariñas e Zas acudiu á chamada dos fundadores e asociouse en gran número á nova entidade, que chegou a contar con máis de 5000 socios na década dos 50, o que nos dá conta da súa importancia no ámbito da colectividade galega en Arxentina.
A defensa e a loita pola modernización da terra que os vira nacer e que tiveran que abandonar en busca de oportunidades foron sempre parte das súas prioridades. A súa unión serviu tamén para acadar protección e apoio mutuo ante as vicisitudes que se lles presentaron no país de acollida: a partir dos anos 30, os socios gozaron de servizos gratuítos de asesoramento legal, asistencia médica e farmacia ou socorros económicos puntuais para os máis desfavorecidos. Sobre todo destaca a súa contribución á educación dos nenos e nenas da comarca, algo esencial para o seu porvir laboral e económico. Na asemblea de socios de xuño de 1929 apróbase un ambicioso plan para construír nove centros escolares, un en cada concello do distrito e o noveno en Bos Aires. Sobre este tema pódese consultar a web As escolas da emigración, que o Consello da Cultura Galega publicou hai uns anos. A ABC chegou a inaugurar catro escolas, pero o seu proxecto educativo freouse polo estalido da Guerra Civil.
Nas páxinas do seu voceiro social, a revista Alborada, creada en 1925 e que hoxe continúa a publicarse, temos ampla información das actividades culturais, benéficas e recreativas levadas a cabo ao longo deste século de existencia.
Na actualidade o seu presidente, Carlos O. Ameijeiras Miñones, continúa co labor dos seus predecesores no cargo e visita a miúdo a terra dos seus antepasados para difundir a memoria histórica da asociación. Na conmemoración do seu centenario, o Consello da Cultura Galega publica este especial para manifestar o seu recoñecemento e parabéns a todos e todas as socias desta lonxeva institución por todo canto ben fixeron pola súa terra e desexarlles unha próspera andaina no futuro.
COLABORA CON ESTE PROXECTO
1. Primeira xunta directiva da Sociedad Agraria y Cultural Hijos del Partido de Corcubión, 1923
Fotografía dos membros da directiva fundacional, na que podemos ver sentados, de esquerda a dereita, a Lino Baliña, que ocupaba o cargo de tesoureiro; José Quintáns Pazos, vicepresidente; Casto M. Insua, presidente; o secretario, Manuel Areas Blanco, e Vicente Graíño, contador. De pé están J. M. Castro, nomeado prototesoureiro, e os vogais Jaime Lires, Jesús Pose, José Santos Soto, Daniel Caamaño Moreira, Manuel F. Fernández, Faustino Luaces e Manuel Fariña.
Baixo o seu mandato, o 27 de xaneiro de 1923 foron aprobados os primeiros estatutos, en cuxo artigo 1 se impuxo o criterio de que podían pertencer á sociedade todos os emigrantes naturais de todos concellos do partido xudicial e non só os de Muxía e Cee, como fora a idea inicial. A sociedade chamouse Sociedad Agraria y Cultural Hijos del Partido de Corcubión, denominación que deixa ben clara a súa finalidade agrarista e instrutiva. En 1927 aprobouse o cambio de nome da entidade, que pasa a ser Asociación Benéfica Cultural del Partido de Corcubión (en diante ABC, tal como é coñecida popularmente).
Fondo: Consello da Cultura Galega. Arquivo da Emigración Galega
2. Inauguración do curso escolar na casa-escola de Pasarela en Vimianzo, 1932
Nos seus primeiros estatutos aparece como unha das súas principais prioridades «procurar la creación de escuelas de instrucción primaria, industriales y de artes y oficios, tendiendo al mejoramiento de las existentes, creando premios y estimulando todo aquello que este comprendiendo en el orden cultural […]».
Como vemos, para a sociedade, a educación dos seus veciños e veciñas é esencial para o progreso da terra natal. En xuño de 1929 apróbase a creación de centros escolares en todos os concellos do distrito xudicial de Corcubión e realízase un sorteo para decidir a orde na construción dos edificios. O delegado da Sociedade en Galicia, Juan Díaz Fernández, escollía o lugar onde se edificarían, seguindo os criterios de necesidade e acceso do maior número de alumnado posible.
No concello de Vimianzo foi Pasarela o lugar elixido. Alí foi inaugurada esta escola en 1931 co nome do escritor e poeta de Baio Enrique Labarta Pose como homenaxe. Moitos dos seus poemas aparecen publicados en Alborada, o seu voceiro social.
Fondo: Consello da Cultura Galega. Arquivo da Emigración Galega
3. A primeira escola fundada pola ABC na aldea muxiá de Nemiña, 2007
No ano 1929 a entidade inicia o seu proxecto educativo coa decisión de construír nunha primeira fase catro escolas nos concellos de Muxía, Vimianzo, Fisterra e Cee. O primeiro centro escolar en ser rematado estaba en Nemiña.
As catro casas-escolas que constrúe son moi semellantes arquitectonicamente: edificios dunha soa planta dividida en dúas partes: unha era a escola propiamente dita e a outra era a vivenda do/a mestre/a. Para conseguir luminosidade e ventilación natural a fachada principal está cuberta de grandes fiestras, sen elementos decorativos agás unha placa conmemorativa co nome da escola, o número da orde de construción e o nome da sociedade.
Esta escola levaba o nome de Manuel Areas Blanco, en memoria dun dos socios fundadores da ABC que ocupou varios cargos directivos. Natural de Lires (Cee), morreu en 1928 e deixou unha fonda pegada nos seus conterráneos.
Fondo: Consello da Cultura Galega. Arquivo da Emigración Galega
4. A casa-escola de Estorde (Cee) rehabilitada, 2009
A elección de Estorde para construír a escola vén precedida de polémica, pois desde a corporación preferíase outra localización. A doazón de 1000 pesos e da madeira necesaria para a súa construción por parte de Marcial González, directivo da ABC e natural desta aldea, fixo que a sociedade optase por este lugar. A escola inaugurouse en 1931 e na fachada principal aínda se conserva unha placa de mármore na que podemos ler «ESCUELA MARCIAL GONZÁLEZ, Nº 4 DE LA "ABC DEL PARTIDO DE CORCUBIÓN" DE BUENOS AIRES». Funcionou como aula de primaria ata os anos 80, cando a falta de alumnado provocou o seu peche. En 2006, o Concello de Cee promoveu a súa rehabilitación e a do seu recinto.
Sempre prevaleceu o desexo da asociación de contribuír a desterrar o analfabetismo na Costa da Morte, polo que primaban as condicións hixiénicas e pedagóxicas sobre a arquitectura dos edificios. Ademais do capital necesario para mercar os soares e construír o edificio, a sociedade doaba parte do mobiliario e o material escolar; a veciñanza colaboraba co seu traballo e coa achega dos materiais necesarios. Os concellos, usufrutuarios dos edificios, eran os encargados de contratar os mestres.
Fondo: Consello da Cultura Galega. Arquivo da Emigración Galega
Non é posible ver o documento no teu navegador. Podes descargalo aquí.
5. Noticia da fusión de dúas sociedades irmás, Alborada, 1938
A maior parte dos fundadores da entidade eran naturais dos concellos de Cee e Muxía e pensaban nos seus conterráneos como socios da nova sociedade. Axiña xurdiron voces que defendían a necesidade de incluír todos os concellos da comarca e así ter un maior peso e influencia para acadar os seus obxectivos. Aínda que se intentou que a representación de cada municipio fose equitativa para evitar agravios, en xaneiro de 1923, un grupo de socios naturais de Muxía liderados por Manuel Pose Oreiro, en desacordo con esta iniciativa, deciden separarse e crear unha nova entidade que se chamará Sociedad Cultural y Agraria Residentes del Distrito de Mugía. Isto supuxo un conflito entre ambas as entidades e nos seus voceiros sociais podemos ler artigos e cartas en que cada sociedade manifesta as súas razóns para esta separación. En 1935 comeza a frutificar a idea dunha fusión e finalmente, en 1938, aprobouse a ansiada unificación, que foi considerada como a mellor opción para a súa supervivencia. Os socios da entidade muxiá, xa moi poucos, só puxeron como condición a compra dun local social que se fixo en 1940.
Fondo: Consello da Cultura Galega. Arquivo da Emigración Galega
6. Primeira sede social da ABC del Partido de Corcubión, na rúa Venezuela, 2164, Cidade Autónoma de Bos Aires
Esta foi unha das sociedades microterritoriais establecidas en Bos Aires con maior afluencia e número de socios, pois xa en 1924 contaba con 600 aproximadamente. A súa sede social, situada na rúa Venezuela, 2164, moi preto do Centro Galego de Bos Aires, foi adquirida en 1940. A ABC del Partido de Corcubión consolidaba así un dos obxectivos de toda sociedade étnica de emigrantes. Nela funcionan a administración, a biblioteca e as demais estancias onde se desenvolven actividades de carácter cultural e formativo.
En 1962 a entidade adquire unha segunda propiedade; trátase da segunda sede de recreo social, situada na rúa Bartolomé Cruz, 1871, na cidade bonaerense de Vicente López. Representa o espazo recreativo por excelencia desta destacada asociación que na actualidade conta con 900 socios das tres categorías establecidas pola entidade: activos, vitalicios e de mérito.
Fondo: Consello da Cultura Galega. Arquivo da Emigración Galega
7. Os socios colaboran na construción do seu campo de recreo, ca. 1954
A partir de 1940, co incremento de socios, a comisión directiva aluga un amplo predio na localidade de Vicente López, para destinalo á organización de actividades recreativas e lúdicas. Estas instalacións, con parrillas e un gran parque con árbores, enchíanse e énchense cos socios e socias e os seus convidados as fins de semana e na época estival. No Campo Corcubión teñen lugar numerosas festas campestres e asados, así como as diversas celebracións festivas da entidade como o seu aniversario, as festas patronais de cada concello ou os famosos «carnavales», de gran sona entre a colectividade galega de Bos Aires dos anos 50 e 60.
O éxito é tan grande que se decide mercar a propiedade e a mediados dos anos 50 comeza unha intensa campaña entre os socios para obter financiamento. Grazas ao apoio económico do empresario Perfecto López, directivo da sociedade, asinouse o 8 de agosto de 1962 a escritura de propiedade desta sede recreativa, hoxe cunhas instalacións ampliadas e modernizadas.
Fondo: Consello da Cultura Galega. Arquivo da Emigración Galega
Non é posible ver o documento no teu navegador. Podes descargalo aquí.
8. As Grandes Festas Campestres da ABC del Partido de Corcubión, Bos Aires, 1950
As Grandes Festas Campestres son ben coñecidas pola colectividade galega residente en Bos Aires debido á súa amenidade e boa organización. Na sede de Vicente López, coñecida como Campo Corcubión, organízase unha gran cantidade de actos de índole variada. A Comisión de Festas, xunto coa de Damas e demais socios voluntarios, traballa cóbado con cóbado na organización dos diferentes eventos, co fin de alcanzar unha maior comodidade e entusiasmo por parte das socias, socios e demais simpatizantes da ABC del Partido de Corcubión. Moitas persoas concorren cada ano aos pícnics, ceas de camaradaría e festivais musicais, entre outras moitas actividades. As celebracións son máis rechamantes na tempada de verán, nas que non faltan as cantareiras e o seu emblemático grupo de música tradicional Alborada.
Fondo: Consello da Cultura Galega. Arquivo da Emigración Galega. Col. particular de Roberto Veloso e Carmen Balboa
9. O emblemático Campo Corcubión, distintivo da ABC del Partido de Corcubión, ca. 1963
Non cabe dúbida da importancia que ten para esta entidade a sede recreativa coñecida como Campo Corcubión. Anos antes de ser adquirida en propiedade, era alugada para realizar celebracións de toda índole. Nela nenos e maiores gozaban do tempo de lecer, particularmente durante os meses de verán. As festas tradicionais galegas, o Entroido e os aniversarios continúan tendo lugar nas súas coidadas e modernizadas instalacións, onde socios e simpatizantes rememoran acotío os signos da identidade cultural, con bailes e música popular galega, facendo honra da súa orixe.
Fondo: Consello da Cultura Galega. Arquivo da Emigración Galega
10. Lunch de celebración de fin de curso organizado pola comisión directiva da ABC del Partido de Corcubión, Bos Aires, 1950
A profesora de costura, corte e confección Elsa Martínez Santos celebra a fin de curso xunto ás súas alumnas. A comisión directiva agasalla ao grupo cun sinxelo ágape e un pouco de música para celebrar o dito acontecemento. Un exemplo das famosas «Notas Gráficas» publicadas na revista Alborada, na que se dá conta das actividades formativas e da vida social que delas se desprende, a través da organización de grandes e tamén pequenas celebracións como a que ilustra esta imaxe, que reflicte a satisfacción de ter rematada a tarefa de capacitación levada a cabo pola directora deses cursos.
Fondo: Consello da Cultura Galega. Arquivo da Emigración Galega
Non é posible ver o documento no teu navegador. Podes descargalo aquí.
11. Memoria social do ano 1950, Bos Aires, 1951
A revista Alborada, no seu empeño en ter a todas as socias e socios ben informados sobre o funcionamento da ABC del Partido de Corcubión, publica desde os seus inicios as convocatorias ás asembleas de socios. No artigo 22 dos estatutos da entidade inclúese o proceso de citación para as ditas asembleas, tanto ordinarias como extraordinarias, para o cal eran indispensables as circulares impresas remitidas a domicilio e a súa publicación no órgano xornalístico representativo da asociación. Estas convocatorias adoitan ir acompañadas pola Memoria na que a comisión directiva rende contas das súas accións desenvolvidas durante o ano anterior. Temos aquí un exemplo da Memoria correspondente ao ano 1950, na que se referencian as principais actividades, traballos realizados para a ampliación e mellora das instalacións no Campo Corcubión etc. O estado de solidez económica da entidade é outro punto que se desenvolve nesta dita Memoria anual, que inclúe a xustificación de gastos extra efectuados.
Destaca tamén a celebración do 25º aniversario da revista Alborada e a gran difusión alcanzada fóra das fronteiras arxentinas, pola súa calidade e a altura intelectual de moitos dos seus colaboradores.
As festas recreativas cos diversos motivos de celebración tamén son descritas con detalle na Memoria, así como as accións benéficas para socios necesitados, as homenaxes en que participa a entidade xunto a outras asociacións homólogas de emigrantes galegos ou a celebración por primeira vez do Día de Galicia en Bos Aires.
Como é habitual, tamén se dá conta do movemento de socios da entidade, as doazóns recibidas para o seu mellor funcionamento, as chamadas «medallas estímulo» como incentivo para captar socios etc.
Fondo: Consello da Cultura Galega. Arquivo da Emigración Galega
12. Castelao na celebración do 26º aniversario fundacional da ABC, 1948
A ABC caracterízouse pola súa acción progresista e defensora do ideario republicano e galeguista. Durante a Guerra Civil será unha das sociedades que colabora coa Cruz Vermella e a Federación de Sociedades Gallegas no envío de axuda ao bando republicano e aos exiliados que arribaban a terras arxentinas. Coa chegada ao país de Alfonso R. Castelao comeza unha intensa relación entre a entidade e o político e artista. A súa amizade con directivos da ABC como Perfecto López fai que asista a numerosas actividades culturais e festivas da entidade nas que era convidado de honra, como podemos ver na imaxe. A ABC organizou varias homenaxes tributadas ao político, como o banquete de despedida cando foi nomeado ministro da República e marcha a París e, como non, ao seu regreso.
A morte do «guieiro da patria» foi moi sentida no seo da entidade. O traslado dos seus restos ao cemiterio de Chacarita foi realizado por amigos e directivos das sociedades máis afíns ao ideario galeguista, e Perfecto López como representante da ABC portou o cadaleito.
Fondo: Consello da Cultura Galega. Arquivo da Emigración Galega
13. Alborada. ABC del Partido de Corcubión. Cuberta que conmemora o 80º aniversario da publicación, 1922-2002
Un dos firmes propósitos desta importante asociación de emigrantes galegos en Bos Aires foi a edición dunha revista, como órgano xornalístico representativo. Así, o 25 de xuño de 1925 a comisión directiva fai a proposta de editar Alborada, que sería o voceiro da ABC del Partido de Corcubión. Esta publicación sempre foi transmisora non só das actividades propias da entidade, senón tamén de numerosos artigos e discursos de destacados persoeiros da cultura galega que pasaron pola súa sede social, como por exemplo Castelao, Antón Alonso Ríos ou Avelino Díaz, entre outros.
Deixamos aquí un extracto das palabras do seu director Antonio Díaz Novo con motivo do seu primeiro aniversario: «portavoz de las ansias y de las aspiraciones de una colectividad pletórica de virilidades y de entusiasmos patrióticos, que quiere manifestarse en toda su pujanza. Recoje en sus columnas cuanto tiende a engrandecer a su comarca de origen, a sus hombres y a sus instituciones […]».
Fondo: Consello da Cultura Galega. Arquivo da Emigración Galega
14. Comisión de Damas da ABC del Partido de Corcubión, Bos Aires, 1983
A participación activa das mulleres na organización de actos festivos, así como o seu apoio incondicional en iniciativas a favor de toda clase de melloras nos servizos prestados ás persoas asociadas e da consecución de calquera proxecto impulsado pola xunta directiva, constitúe un labor inherente á comisión feminina da ABC del Partido de Corcubión desde a súa a fundación.
Nesta imaxe aparecen o presidente, Manuel Suárez Trigo, e o vicepresidente, Manuel Paz, que destacan o gran labor desenvolvido pola Comisión de Damas desta entidade.
Fondo: Consello da Cultura Galega. Arquivo da Emigración Galega
15. Mantendo as tradicións alén mar, 1997
Entre as numerosas actividades recreativas que realiza a ABC queremos destacar, pola súa tradición artesá, a creación en 2010 dunha escola de encaixe de palillos de Camariñas á que asisten numerosas socias. As alumnas reciben clases nas instalacións do Campo Corcubión desde marzo ata decembro. Os seus traballos son expostos durante a celebración das festas da Virxe da Barca, patroa de Muxía, que os seus conterráneos en Arxentina celebran co mesmo entusiasmo que na terra natal.
As palilleiras recuperan así esta arte, que transmiten ás novas xeracións nun país e nun contexto moi diferentes á súa terra nai. O mantemento das tradicións e do patrimonio cultural da Costa da Morte é unha das prioridades da asociación.
Fondo: Consello da Cultura Galega. Arquivo da Emigración Galega
16. Visita de representantes das institucións galegas na sede da ABC, 2009
Ao longo destes anos a entidade tivo e ten unha estreita relación con Galicia nunha historia de ida e volta. Non só os directivos e mais os socios e socias da ABC visitan a súa terra natal, senón que tamén reciben visitas de autoridades galegas que viaxan a Arxentina. Este contacto estreito cos nosos emigrantes é unha tarefa que levan a cabo alcaldes e membros das institucións e do Goberno de Galicia. Nesta fotografía vemos a recepción que se lles fixo aos representantes da Deputación da Coruña. Nesta visita inaugurouse o salón principal da sede social da entidade sita na rúa Venezuela, ampliado e adaptado ás necesidades dos e das socias de maior idade grazas a un convenio asinado coa Deputación.
Fondo: Consello da Cultura Galega. Arquivo da Emigración Galega
17. Grupo de baile Alborada da ABC del Partido de Corcubión
Unha das formas de participación das mozas e mozos da ABC del Partido de Corcubión que contribúen ao seu desenvolvemento social e mesmo persoal é o fomento do deporte e a promoción da formación de grupos folclóricos. A través desta práctica achéganse, dun xeito lúdico e ameno, os valores culturais e a lingua galega á mocidade. Música tradicional e lingua como compoñentes configuradores da identidade cultural. Prodúcese así un proceso de retroalimentación, de feedback, xa que eles tamén funcionan como elementos de difusión da cultura galega, tanto en Arxentina e no resto de países que acollen emigrantes galegos como na propia Galicia.
Nesta imaxe estamos ante varios integrantes do Cuerpo de Baile y Música Gallega Alborada, formado en 1995. Encárganse da animación de festexos, representación da Galicia exterior en festivais internacionais etc. Un gran traballo de investigación e moitas horas de ensaio están detrás de grupos coma este, pois, aínda que os rapaces sexan descendentes de galegos na súa maioría, existen aspectos que só coñecían medianamente, polo que tiveron que aprender moito para poder alcanzar resultados tan satisfactorios.
18. Salón de Usos Múltiples Juan Graíño, cidade de Vicente López, Provincia de Bos Aires, 2011
Aos propósitos de beneficencia, cultura e recreación da ABC del Partido de Corcubión súmase o deporte. Vese así ampliada a esfera de interacción social entre os asociados e, neste caso, o resto da comunidade arxentina. Esta obra recibiu o apoio da Deputación da Coruña e tamén foi impulsada polo intendente de Vicente López Enrique García. A cancha, en principio, está destinada para a práctica de fútbol sala e voleibol, e nela teñen lugar numerosas competicións amigables co equipo da ABC del Partido de Corcubión.
Fondo: Consello da Cultura Galega. Arquivo da Emigración Galega
19. Directiva da ABC del Partido de Corcubión, grande anfitrioa, 2009
As directivas da ABC del Partido de Corcubión caracterizáronse, desde os seus inicios, polo seu alto grao de actividade e iniciativas que impulsaron á entidade a seguir subindo os banzos propios dun arduo traballo en equipo.
As boas relacións coas autoridades autonómicas de Galicia constitúen un dos seus distintivos. Nesta imaxe aparece Salvador Fernández Moreda, quen foi lexislador e presidente da Deputación Provincial da Coruña. A súa visita foi acollida con fervor pola xunta directiva na sede de recreo social situada en Vicente López. Alí puido observar as melloras e ampliacións realizadas nas instalacións grazas á axuda recibida durante o seu mandato.
Fondo: Consello da Cultura Galega. Arquivo da Emigración Galega
20. Acto de homenaxe á ABC del Partido de Corcubión na escola de Suarriba, en Fisterra, 2019
O meritorio labor do Concello de Fisterra pola rehabilitación da casa-escola de Suarriba, construída en 1930, viuse coroado por un acto de recoñecemento á entidade arxentina coa recuperación e colocación da antiga placa de mármore que tiña a escola e que se perdera. Así, agora na fachada principal do antigo centro educativo podemos ler, como outrora, «“ESCUELA JUAN DÍAZ FERNÁNDEZ”, Nº 3, DE LA “ABC DEL PARTIDO DE CORCUBIÓN” DE BUENOS AIRES».
Cando se inaugurou, a escola chamouse así en homenaxe e recoñecemento ao gran labor do delegado da ABC en Galicia Juan Díaz Fernández. Mestre nacional e pai dun dos seus directivos, Antonio Díaz Novo, realizou todas as xestións precisas cos veciños e cos municipios para a construción das escolas proxectadas desde Arxentina.
Este emotivo acto contou coa presenza do presidente actual da ABC, Carlos O. Ameijeiras, varios socios e socias que viaxaron desde Arxentina para asistir ao evento, autoridades de varios dos concellos vinculados coa entidade e da Xunta de Galicia e veciñanza.
Fondo: Consello da Cultura Galega. Arquivo da Emigración Galega. Doazón do Concello de Fisterra
Axúdanos a recuperar o patrimonio documental
Proxecto de recuperación documental e fotográfica da emigración galega Campaña de recollida das coleccións particulares dos nosos emigrantes.
Erro: Comproba os campos!
Arquivo da Emigración Galega
Carolina García Borrazás: +0034 881 995 148
Teresa García Domínguez: +0034 881 995 143
As imaxes e documentos que aquí se expoñen forman parte do patrimonio fotográfico e documental que se conserva e salvagarda no Arquivo da Emigración Galega. Moitos deles proceden de coleccións particulares que a cidadanía puxo á disposición da sociedade a través do Consello da Cultura Galega; teñen un gran valor informativo e incrementan o coñecemento sobre os procesos migratorios en Galicia.
Consello da Cultura Galega. 2015. Pazo de Raxoi, 2º andar . 15705 Santiago - A Coruña. Tel.: +34 981 957 202